Title: กฎกระทรวง ฉบับที่ 1 (พ.ศ.2511) ออกตามความในพระราชบัญญัติจัดหางานและคุ้มครองคนหางาน พ.ศ. 2511

กฎกระทรวง

กฎกระทรวง
ฉบับที่ ๑ (พ.ศ. ๒๕๑๑)
ออกตามความในพระราชบัญญัติจัดหางาน
และคุ้มครองคนหางาน
พ.ศ. ๒๕๑๑[๑]

อาศัยอำนาจตามความในมาตรา ๗ และมาตรา ๓๒
แห่งพระราชบัญญัติจัดหางานและคุ้มครองคนหางาน พ.ศ. ๒๕๑๑
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑  การขออนุญาตจัดหางาน
ถ้าจะตั้งสำนักงานจัดหางานในจังหวัดพระนครหรือจังหวัดธนบุรี ให้ยื่นคำขอ ณ
สำนักงานทะเบียนจัดหางานกลาง กรมแรงงาน ในจังหวัดอื่นให้ยื่นคำขอ ณ
สำนักงานทะเบียนจัดหางานประจำจังหวัดแห่งท้องที่ที่สำนักงานจัดหางานตั้งอยู่ ตามแบบ
จง. ๑ ท้ายกฎกระทรวงนี้ พร้อมด้วยหลักฐานและเอกสารครบถ้วนตามที่ระบุในแบบ จง. ๑

ข้อ ๒ 
ให้นายทะเบียนสอบสวนว่าผู้ยื่นคำขอมีคุณสมบัติตามมาตรา ๘ แห่งพระราชบัญญัติจัดหางานและคุ้มครองคนหางาน
พ.ศ. ๒๕๑๑ หรือไม่ เมื่อนายทะเบียนสอบสวนแล้วเห็นว่าผู้ยื่นคำขอมีคุณสมบัติครบถ้วน
และการขอตั้งสำนักงานจัดหางานเป็นไปตามพระราชบัญญัติจัดหางานและคุ้มครองคนหางาน
พ.ศ. ๒๕๑๑ ให้นายทะเบียนออกใบอนุญาตจัดหางานตามแบบ จง. ๒ ท้ายกฎกระทรวงนี้

ข้อ ๓ 
ให้กำหนดเงื่อนไขในใบอนุญาตจัดหางานไว้ ดังต่อไปนี้
(๑) ผู้รับอนุญาตจัดหางานจะติดต่อรับสมัครคนหางานและจัดส่งคนหางานให้แก่นายจ้างได้ภายในเขตท้องที่จังหวัดที่สำนักงานจัดหางานนั้นตั้งอยู่เท่านั้น
เว้นแต่
(ก) การจัดส่งคนหางานให้แก่นายจ้างในต่างประเทศ
ต้องได้รับอนุญาตจากนายทะเบียนจัดหางานกลาง
(ข)
กรณีที่ไม่มีงานภายในจังหวัดที่เหมาะสมแก่คนหางานและมีนายจ้างจากจังหวัดอื่นขอให้คนหางานให้
จะจัดส่งหรือนำคนหางานเดินทางไปให้แก่นายจ้างในจังหวัดอื่นก็ได้
หรือกรณีที่มีงานภายในจังหวัดแต่หาคนงานส่งให้นายจ้างไม่ได้
จะไปหาคนหางานในจังหวัดอื่นและนำคนหางานเดินทางมาส่งให้แก่นายจ้างก็ได้
แต่ทั้งนี้ต้องแจ้งให้นายทะเบียนแห่งท้องที่ที่สำนักงานจัดหางานนั้นตั้งอยู่ทราบก่อนดำเนินการดังกล่าว
(๒)
ในกรณีที่ได้รับอนุญาตและได้มีการจัดส่งหรือนำคนหางานเดินทางไปให้แก่นายจ้างในต่างประเทศหรือจังหวัดอื่น
ตาม (๑) ถ้าคนหางานไม่ได้งานหรือได้งานอันมีลักษณะและค่าจ้างผิดไปจากที่ได้รับแจ้งจากผู้รับอนุญาตจัดหางานก่อนออกเดินทาง
ผู้รับอนุญาตจัดหางานต้องออกค่าใช้จ่ายให้แก่คนหางานในการเดินทางกลับยังถิ่นที่เดินทางมา
ตามจำนวนที่จ่ายจริง

ให้ไว้ ณ วันที่ ๒ สิงหาคม พ.ศ. ๒๕๑๑
พลเอก ป.  จารุเสถียร
รัฐมนตรีว่าการกระทรวงมหาดไทย

[เอกสารแนบท้าย]

๑. คำขออนุญาตจัดหางาน (จง. ๑)
๒. แผนที่สังเขปแสดงที่ตั้งสำนักงานจัดหางาน
๓. ใบอนุญาตจัดหางาน (จง. ๒)
๔. เงื่อนไขการอนุญาตจัดหางาน (ตามข้อ ๓ แห่งกฎกระทรวง
ฉบับที่ ๑ (พ.ศ. ๒๕๑๑) ออกตามความในพระราชบัญญัติจัดหางานและคุ้มครองคนหางาน พ.ศ.
๒๕๑๑)

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่ประสงค์จะกำหนดหลักเกณฑ์
วิธีการ
และเงื่อนไขการขออนุญาตและการอนุญาตจัดหางานเพื่อปฏิบัติการให้เป็นไปตามมาตรา ๗
แห่งพระราชบัญญัติจัดหางานและคุ้มครองคนหางาน พ.ศ. ๒๕๑๑ จึงออกกฎกระทรวง

พุทธชาด/ปรับปรุง
๒๙ ตุลาคม ๒๕๔๕

โชติกานต์/ปรับปรุง
๒๓ พฤษภาคม ๒๕๖๐

[๑] ราชกิจจานุเบกษา เล่ม ๘๕/ตอนที่ ๗๐/หน้า ๕๒๗/๖ สิงหาคม ๒๕๑๑